Ilustracija: 123rf, Hina

URED za studentski standard i kvalitetu u sklopu Vijeća studenata veleučilišta i visokih škola, proveo je istraživanje javnog mnijenja među 716 studenata sveučilišta, veleučilišta i visokih škola u RH na temu zapošljavanja i povezanosti tržišta rada s visokim obrazovanjem.



Odgovarajući na pitanja koliko su zadovoljni informiranošću o tržištu rada, 67 posto odgovorilo je da smatra kako bi se studente trebalo puno više informirati o tržištu rada i kako bi se gospodarstvenici, poduzetnici i njihova udruženja morali više uključiti u kreiranje obrazovnih politika, ali i u same nastavne procese. To dodatno naglašava i podatak da 35,3 posto studenta ocjenjuje povezanost tržišta rada i visokog obrazovanja s dvojkom (ocjenjivanje od 1 do 5), a njih čak 27,3 posto jedinicom.

"Studenti traže bolje uvjete za život"

Tekst se nastavlja ispod oglasa

70,8 posto studenata namjerava konkurirati na tržištu rada van granica RH zbog boljih mogućnosti koje očekuju uz bolje uvjete za život.



„Alarmantni podaci jasno pokazuju pravo stanje po pitanju povezanosti tržišta rada i visokog obrazovanja u Hrvatskoj. Vijeće studenata će sa svojim partnerima Ministarstvom rada i mirovinskog sustava, Hrvatskom udrugom poslodavaca, Hrvatskom gospodarskom komorom i Institutom za razvoj obrazovanja uskoro ponuditi svoju viziju rješavanja ovog gorućeg problema", naglasio je Karlo Kolesar, predsjednik Vijeća studenata veleučilišta i visokih škola RH.



Studenti očekuju veći interes poslodavaca i gospodarstvenika za stručne prakse, specijalizacije i stručno osposobljavanje, jer trenutno stanje svaki treći student u Hrvatskoj, ocjenama od jedan do pet, ocjenjuje s dvojkom, a njih 15 posto s jedinicom.